“เลเท็กซ์ ซิสเทมส์” ยื่นไฟลิ่งขาย IPO 132 ล้านหุ้น เล็งเทรด mai ระดมทุนขยายธุรกิจโตแกร่ง
“เลเท็กซ์ ซิสเทมส์" ผู้นำด้านการผลิตและจำหน่ายเครื่องนอนจากยางพารา ยื่นไฟลิ่งขาย IPO 132.43 ล้านหุ้น เล็งเทรดตลาด mai หวังระดมทุนขยายธุรกิจโตแกร่ง โดยมี บล.เคจีไอ (ประเทศไทย) เป็นที่ปรึกษาทางการเงิน
6 ธ.ค. 2561

บริษัท เลเท็กซ์ ซิสเทมส์ จำกัด (มหาชน) เปิดเผยว่า บริษัทยื่นแบบแสดงรายการข้อมูลและหนังสือชี้ชวน (ไฟลิ่ง) version แรก เมื่อวันที่ 4 ธ.ค.2561 เพื่อเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 132,432,288 หุ้น คิดเป็นร้อยละ 29.43 ของจำนวนหุ้นสามัญที่ออก และเรียกชำระแล้วทั้งหมดของบริษัทฯ ภายหลังการเสนอขายหุ้นสามัญเพิ่มทุนในครั้งนี้
โดยแบ่งเป็นเสนอขายให้กับผู้ถือหุ้นของ บริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) (TRUBB) ตามสัดส่วนการถือหุ้นของผู้ถือหุ้นดังกล่าว ใน TRUBB (Pre-emptive Right) จำนวนไม่ต่ำกว่าร้อยละ 10 หรือไม่น้อยกว่า 13,243,229 หุ้นแต่ไม่เกินร้อยละ 20 หรือไม่เกิน 26,486,457 หุ้นของจำนวนหุ้นสามัญเพิ่มทุนที่จะเสนอขายให้แก่ประชาชนในครั้งนี้
นอกจากนี้  เสนอขายให้กับประชาชนทั่วไปสัดส่วนไม่ต่ำกว่าร้อยละ 80 หรือไม่น้อยกว่า 105,945,831 หุ้น แต่ไม่เกินร้อยละ 90 หรือไม่เกิน 119,189,059 หุ้นของจำนวนหุ้นสามัญเพิ่มทุนที่จะเสนอขายในครั้งนี้จะเสนอขายให้แก่ประชาชน โดยจะเข้าจดทะเบียนในตลาดหลักทรัพย์ เอ็ม เอ ไอ (mai) โดยมีบริษัทหลักทรัพย์ เคจีไอ (ประเทศไทย) เป็นที่ปรึกษาทางการเงิน
สำหรับวัตถุประสงค์ในการระดมทุนเพื่อนำไปใช้ชำระคืนเงินกู้ยืมจากสถาบันการเงินจากการลงทุนซื้อโรงงานในจังหวัดระยอง, เพื่อลงทุนในการก่อสร้างโชว์รูม, เพื่อใช้เป็นเงินทุนสำหรับขยายธุรกิจในอนาคต และเป็นเงินทุนหมุนเวียนในกิจการ ระยะเวลาที่ใช้เงินโดยประมาณในปี 2562-2564
อนึ่ง เลเท็กซ์ ซิสเทมส์ เป็นผู้นำในการประกอบธุรกิจผลิตและจำหน่าย ที่นอน หมอน และผลิตภัณฑ์อื่นที่ผลิตจากน้ำยางพาราธรรมชาติ 100% โดยบริษัทมีโรงงานผลิตอยู่ 3 แห่ง